পুজোয় পদ্মার ইলিশে রাঁধুন বাংলাদেশের ভুনা ইলিশ

ওয়েব ডেস্ক: পুজো মানেই তো আর রাত জেগে ঠাকুর দেখা নয়, সঙ্গে রোজের ভুরিভোজও। উৎসব উপলক্ষ্যে চলতি বছর বাংলাদেশ (Bangladesh Hilsa) থেকে ১২০০ টন ইলিশ আসছে ভারতে! বৃহস্পতিবার সকাল থেকেই শহরের বাজারে বাজারে পদ্মার রুপোলী ইলিশ (Padma Hilsa Fsh) কিনতে লম্বা লাইন পড়ছে। আকাশ ছোঁয়া দামে পকেটে (High Price) ছেঁকা লাগলেও, উৎসবের দুপুরের ইলিশের রকমারি খেতে টাকার চিন্তা করে না বাঙালি। দাম দিয়ে ইলিশ তো কিনছেন। তা পুজোতেও কি ইলিশের (Hilsa) পাতুরি বা ভাপা খাবেন? পদ্মার ইলিশে বাংলাদেশেরই একটি সুস্বাদু পদ রাঁধুন না। পুজোর একটা দিন রেঁধে ফেলুন ইলিশের ভুনা (Bhuna Hilsa Recipe)! এই রান্না হবে একবারে আলাদা। কারণ এই রান্নায় কোনও গুঁড়ো মশলা (Spices) পড়বে না। কয়েকটা উপকরণেই বাংলাদেশের পদ পুজোয় রেঁধে ফেলতে পারবেন। কীভাবে রাঁধবেন? রেসিপি বলছি নোট করে নিন।

কী কী উপকরণ লাগবে?
ইলিশের সাদা ভুনা তৈরি করতে লাগবে ৬ টুকরো ইলিশ মাছ, অল্প আদা-রসুনের পেস্ট, ঘি, সাদা তেল, নুন, ১ কাপ কুচানো পেঁয়াজ, অল্প পরিমাণে পেঁয়াজের পেস্ট, কয়েকটা কাঁচালঙ্কা। ব্যস এই কয়েকটা উপকরণেই রেঁধে ফেলা যাবে ইলিশ ভুনা। হালকা রান্নায় শরীরেরও ক্ষতি হবে না।

আরও পড়ুন: পুজোয় ভিলেন বৃষ্টি, মেকআপ লং-লাস্টিং রাখতে দেখুন এই ট্রিকস

পদ্ধতি:
বাংলাদেশের ইলিশের পদ তৈরি করতে প্রথমে ইলিশের টুকরো গুলো পরিস্কার করে ধুয়ে তাতে সামান্য নুন মাখিয়ে রেখে দিন। এই রান্নায় কোনও হলুদ পড়বে না। তাই রান্না সাদা হবে। ইলিশ মাছ কাঁচাই রান্না হবে। তাতে স্বাদ অটুট থাকে। এরপর একটা বড় কড়াইয়ে সাদা তেল গরম করে তাতে কুচনো পেঁয়াজ দিয়ে নেড়েচেড়ে অল্প নুন মিশিয়ে দিয়ে দিন। পেঁয়াজ ভাজা ভাজা হয়ে নরম হয়ে এলে এতে বেটে রাখা পেঁয়াজ, আদা ও রসুন বাটা দিয়ে দিন। এবার মশলা ভাল করে কষতে থাকুন। মশলা থেকে তেল ছাড়তে শুরু করলে নুন মাখানো কাঁচা মাছগুলো দিয়ে দিন। এ বার পরিমাণ মতো নুন আর কাঁচালঙ্কা মিশিয়ে দিন। মাছ দেওয়ার পর বেশি নাড়াচাড়ার দরকার নেই, তাতে নরম মাছ ভেঙে যেতে পারে। মাছ সিদ্ধ হওয়ার জন্য সামান্য জল দিয়ে ঢাকা দিয়ে দিন। জল কমে এলে উপর দিয়ে ঘি ছড়িয়ে দিন। ব্যস রেডি ইলিশের ভুনা। পুজোয় গরম গরম ভাতের সঙ্গে পরিবেশন করুন ইলিশের এই নতুন পদ!

দেখুন অন্য খবর